钦定古今图书集成/历象汇编/乾象典/第047卷 > 氐宿
## 钦定古今图书集成/历象汇编/乾象典/第047卷 > 氐宿

按《礼记月令》：“季冬之月，旦氐中。”

按《尔雅释天》：“天根，氐也。”

〈注〉《角亢》“下系于氐”，若木之有根。〈疏〉氐：一名天根。

按《国语》，“天根见而水涸，本见而草木节解。”

〈注〉天根，氐、亢之间，涸，竭也。谓寒露之后五日，天根朝见，水潦尽竭也。《月令》：仲秋水始涸。本氐也。谓寒露之后十日，阳气尽，草木之枝节皆理解也。

按《星经》，氐四星为天宿宫，一名天根，二名天符。木星，
春夏木，秋冬水。主皇后妃嫔。前二大星，正妃；后二左
右。

按：《史记天官书》：“氐为天根，主疫。”

〈注〉正义曰：《星经》云：“氐四星为露寝，听朝所居。”《合城图》云：“氐为宿宫也。”索隐曰：宋均云：“疫疾也。三月榆荚落，故主疾疫也。”然此时物虽生，而日宿在奎，行毒气，故有疾疫。

按：《汉书天文志》同。

按《晋书天文志》：“氐四星，王者之宿宫，后妃之府，休解
之房，前二星适也，后二星妾也。”

按：《隋书天文志》同。

按《宋史天文志》：“氐宿四星，为天子舍室，后妃之府，休
解之房。前二星适也，后二星妾也，又为天根，主疫。”汉
《永元铜仪》、唐《开元游仪》，氐宿十六度，去极九十四度。
景祐测验与《乾象新书》皆九十八度。

按《观象玩占》，“氐四星曰天根，为天子宿宫，休解之房，
后妃之府。一曰天府，土星也，主皇后妃嫔。前二星主
正妃，后二小星主左右媵妾。其北二尺为日月五星
中道。氐又主徭役。”